ส่งETFลุยเก็บหุ้นพลังงาน
บลจ.กรุงไทยชี้จังหวะลงทุนราคายังถูกจ่อขายกลุ่มอาหารเครื่องดื่มปลายมี.ค.
1 มี.ค. 2556

บลจ.กรุงไทยชี้จังหวะลงทุนราคายังถูกจ่อขายกลุ่มอาหารเครื่องดื่มปลายมี.ค.
บลจ.กรุงไทย ส่ง ETF ลุยหุ้นกลุ่มพลังงาน ช้อนหุ้นถูก กลุ่มอาหารและเครื่องดื่มจ่อขายปลาย มี.ค.
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า บริษัทเตรียมออกกองทุนรวมอีทีเอฟ 2 กองทุน ซึ่งอ้างอิงกับหุ้นกลุ่มพลังงานและหุ้นกลุ่มอาหาร โดยจะเปิดจำหน่ายกองทุนเปิด KTAM SET Energy ETF Tracker ภายใต้รหัส ENY ซึ่งอ้างอิงกับดัชนีหมวดธุรกิจพลังงานและสาธารณูปโภคเสนอขายแก่นักลงทุนทั่วไปครั้งแรกระหว่างวันที่ 18 มี.ค. 2556 
สำหรับกองทุนเปิด KTAM SET Food and Beverage ETF Tracker ภายใต้รหัส EFOOD ซึ่งอ้างอิงกับดัชนีหมวดธุรกิจอาหารและเครื่องดื่ม คาดว่าจะเสนอขายครั้งแรกช่วงปลายเดือน มี.ค. 2556
“เป็นจังหวะที่ดีในการลงทุนหุ้นกลุ่มพลังงาน เนื่องจากเศรษฐกิจโลกกำลังฟื้นตัว รวมทั้งสภาพคล่องที่ล้นระบบ จะหนุนให้นักลงทุนกลับมาสนใจหุ้นกลุ่มพลังงานเพิ่มขึ้น อีกทั้งราคาหุ้นกลุ่มนี้ปรับตัวขึ้นน้อยกว่าตลาดในช่วง 2 ปีที่ผ่านมา ขณะที่ผลประกอบการของกลุ่มคาดการณ์ว่าจะเติบโต 12% ในปีนี้” นายสมชัย กล่าว
ปัจจุบันหมวดธุรกิจพลังงานและสาธารณูปโภค มีมูลค่าตลาดสูงสุดในดัชนีตลาดหลักทรัพย์ โดยคิดเป็นสัดส่วนประมาณ 20.52% ณ วันที่ 31 ธ.ค. 2555 ประกอบด้วยบริษัทที่ดำเนินธุรกิจเป็นผู้ผลิต สำรวจ ขุดเจาะ กลั่นและตัวแทนจำหน่ายพลังงานธรรมชาติในรูปแบบต่างๆ เช่น น้ำมัน ก๊าซธรรมชาติ ถ่านหิน รวมถึงบริษัทที่ให้บริการสาธารณูปโภค เช่น ไฟฟ้า ประปา และก๊าซ 
สำหรับดัชนีหมวดธุรกิจอาหารและเครื่องดื่ม ประกอบด้วย 4 กลุ่มธุรกิจหลักๆ คือ กลุ่มเกษตรและการแปรรูปอาหาร กลุ่มผู้ผลิตน้ำตาล กลุ่มผู้ผลิตเครื่องดื่ม และกลุ่มธุรกิจร้านอาหาร มีสัดส่วนประมาณ 5.76% ของมูลค่าตลาด โดยหุ้นกลุ่มนี้มีความสามารถในการทำกำไรได้ต่อเนื่องและชนะดัชนีตลาดหลักทรัพย์ตลอด 5 ปีที่ผ่านมา มีความหวือหวาของผลประกอบการน้อยกว่าหุ้นกลุ่มอื่นและมีศักยภาพแข่งขันระดับนานาชาติ 
นายชัชพล สีวลีพันธ์ ผู้อำนวยการสายงานพัฒนาธุรกิจและการตลาด 2 บลจ.กรุงไทย กล่าวว่า กองทุน ENY จะลงทุนหุ้นกลุ่มพลังงานที่อยู่ใน SET100 ส่วนกองทุน EFOOD ยังไม่ได้กำหนด 
“ยอมรับว่าหุ้น ปตท. (PTT) และ ปตท.สำรวจและผลิตปิโตรเลียม (PTTEP) มีสัดส่วนประมาณ 60% ของมูลค่าตลาดรวมของหุ้นกลุ่มพลังงาน แต่ข้อดีของกองทุนทำให้นักลงทุนใช้เงินไม่มากเพื่อซื้อหุ้น PTT หรือ PTTEP และเป็นทางเลือกของคนที่อยากลงทุนหุ้นพลังงาน”
น.ส.นลินรัตน์ กิตติกำพลรัตน์ รองผู้อำนวยการฝ่ายวิจัย บล.เอเซีย พลัส กล่าวว่า หุ้นกลุ่มพลังงานอยู่ในช่วงขาขึ้น ขณะที่ราคาหุ้นยังต่ำมาก ทำให้อัตราผลตอบแทนจากเงินปันผลสูงขึ้นเหนือค่าเฉลี่ยของตลาด โดยปัจจุบันอยู่ที่ประมาณ 5% และคาดว่าหุ้นกลุ่มนี้มีโอกาสปรับเพิ่มขึ้น 20% จึงถือว่าน่าสนใจ
นายธิปวัช สุวรรณธำมรงค์ ผู้ช่วยผู้จัดการฝ่ายวิจัย บล.เอเซีย พลัส กล่าวว่า คาดว่าดัชนีหุ้นกลุ่มอาหารและเครื่องดื่มมีโอกาสปรับเพิ่มขึ้นประมาณ 15-20% จากปัจจุบัน ขณะที่อัตราผลตอบแทนเงินปันผลของหุ้นกลุ่มนี้อยู่ที่ 2.5-4.5%
ทั้งนี้ จุดเด่นของกองทุน ENY และ EFOOD ให้ความคล่องตัวในการซื้อขายแบบเรียลไทม์ตามราคาในกระดานของตลาดหลักทรัพย์และรู้ราคาซื้อขายทันทีไม่ต้องรอปิดสิ้นวัน ลงทุนขั้นต่ำ 5,000 บาทและมีนโยบายจ่ายเงินปันผลไม่เกิน 4 ครั้งต่อปีและมี บล.เอเซีย พลัส ดูแลสภาพคล่อง โดยกองทุน ENY จะเข้าจดทะเบียนในตลาดหลักทรัพย์ในวันที่ 19 มี.ค.นี้
น.ส.นฤมล อาจอำนวยวิภาส กรรมการผู้จัดการ บล.เอเซีย พลัส กล่าวว่า บลจ.กรุงไทย ถือเป็นผู้นำตลาดกองทุนอีทีเอฟ ซึ่งปัจจุบันมี 4 กองทุนที่ลงทุนในหุ้นจีน ฮ่องกง ทองและหุ้นกลุ่มธนาคาร(EBANK) 
“จากประสบการณ์ของเราที่ดูแลสภาพคล่องให้ EBANK จึงอยากให้นักลงทุนมั่นใจได้ว่า ENY จะซื้อง่ายขายคล่องเช่นกัน” น.ส.นฤมล กล่าว